Иван Мещрович

Иван Мещрович () е хърватски (югославски) и американски скулптор, архитект и писател.

Често е наричан „Славянски Микеланджело“. Възпитаник на Виенската художествена академия, той още от младежките си години се прочува като изключителен и самобитен майстор на мрамора. Огюст Роден го определя като „най-големия феномен сред скулпторите“.

Активен участник в интелектуалния и политически живот на Югославия. Бил е личен приятел на крал Александър и на крал Карл II.

Синът му проф. Мате Мещрович е посланик на Хърватия в България.

Биография 

Роден на 15 август 1883 г. във Върполие в Славония, тогава в Австро-Унгарската империя. Детството си прекарва в Отавице, край Дърниш в Далмация. Следва във Виенската академия (1901 – 1906) точно по времето на възхода на сецесиона. През 1902 г. Огюст Роден прави изложба във Виена и още тогава го забелязва. Мещрович се премества в Париж през 1908 г., където живее или пребивава в разни периоди. Скулптурите му от онзи период му донасят световна слава.

Творчеството на Мещрович е многостранно, стилово се променя. Всестранна личност е: скулптор, създател на много архитектурни и художествени произведения, участник във важни политически събития. Този скулптор на монументалния замисъл е майстор на интимистичното внушение. За пръв път Мещрович излага свои творби през 1903 г. на изложбата на виенския сецесион. Излагайки с тази група художници до 1910 г., той се утвърждава изцяло. През 1910 г. участва заедно с Мирко Рачки в изложба, където за пръв път излага своя Видовдански цикъл, а през следващата година на юбилейната римска изложба привлича интереса на европейската публика към косовската символика. През 1923 г. се установява в Загреб. Тук се раждат 4-те му деца - Марта, Твъртко, Мария и Мате. Пред този плодотворен период изгражда гробната капела на семейство Рачич в Цавтат (1920–1923). В Загреб става ректор на Академията за изобразително изкуство (1923 г.).

През 1942 г. заминава за Рим, през 1943 г. е в Швейцария и накрая през 1947 г. заминава за САЩ. През 1954 г. президентът Дуайт Айзенхауер лично председателства специалната церемония, когато Иван Мещрович получава американско гражданство. Мещрович става професор в университета Нотр Дам в Саут Бенд, щата Индиана през 1955 г.

Почива на 16 януари 1962 г. в Саут Бенд, САЩ.

Творчество 
Иван Мещрович живее, твори и излага в много европейски столици и градове (Париж, Ница, Лондон, Виена, Рим, Женева, Загреб). 1915 г. има самостоятелна изложба в музея Виктория и Албърт (Лондон). През 1925 г. прави първата си изложба в Америка.

Сред най-известните му паметници са символът на Чикаго – Индианците в централния парк в Чикаго, символът на Загреб „Изворът на живота“, символът на Белград паметникът „Победителят“, мавзолеите „Негош“ в Черна гора, на Авала в Белград, и този на фамилията Мещрович в Хърватия и други.

Иван Мещрович е един от най-ярките представители на монументалния модерен стил със своите динамични форми, подсилени с подчертани експресивни внушения – неподражаемо изящни в мраморните скулптури и величествени гранитни творения. Автор е на няколкостотин статуи и портрети на видни личности, на скулптурни ансамбли, на повече от десет великолепни архитектурни решения, едно от които е летният дворец на семейство Мещрович с парк и сакрален комплекс в Сплит, сега превърнати във великолепни музеи на изкуството.

Едно от най-признатите имена в световното изобразително изкуство, днес има 4 негови самостоятелни музея в Хърватия, 2 в САЩ. Негови скулптури и колекции са изложени в повечето престижни музеи в Европа и Северна Америка, Ватикана, Рим, Виена, Лондон, Прага, Париж, Ню Йорк, Чикаго и други. Негови творби се намират в различни частни колекции по света – Австрия, Белгия, Босна и Херцеговина, България, Ватикан, Германия, Израел, Испания, Ирландия, Италия, Македония, Обединено кралство, Румъния, Русия, Сърбия, Словакия, Словения, Унгария, Франция, Хърватия, Черна гора, Чехия, Швейцария, Аржентина, Венецуела, Израел, Канада, Съединени американски щати, Уругвай, Чили и др.

В Националната галерия за чуждестранно изкуство в София централно място заема неговата Ваза в стил Сецесион.

Литературна дейност 
Иван Мещрович е и писател. Публикува трактат за Микеланджело през 1926 г., книгата му „Спомени за политически личности и събития“ е издавана многократно и др. Във Франция става „Grand Officier de la Legion d'Honeur“.

Посмъртно признание 

По повод 100-годишнината от неговото рождение през 1983 г. в Загреб е представена негова ретроспективна изложба. През 1952 г. Мещрович прави щедро дарение на хърватския народ. Днес семейната резиденция – дворец в Сплит е превърната в галерия музей „Иван Мещрович“. Сакралният комплекс Цриквине (Каштелет) е отворен за широката публика. В Загреб къщата на твореца, датираща от 17 в., е обновена и е проектирано допълнително творческо ателие – днес паметник на културата и музей, познат като ателие „Иван Мещрович“. Семейната гробница – църква „Пресвети Изкупител“ в Отавице (в която е и погребан съгласно неговата воля) е проект на скулптора. През 1991 г. на базата на дарението се основава фондация „Иван Мещрович“. В световната история на изкуството Мещрович има своето място със силния синтез на традициите, като творец с големи стремежи и рядка импулсивност, който свързва миналото и настоящето. Той е сред най-изтъкнатите имена в европейското изобразително изкуство през първата половина на 20 век.

Галерия

Външни препратки 
 Официални сайтове на музеите на Иван Мещрович в Хърватия – на хърватски и на английски
 Иван Мещрович, фотографии и информация във flickr 
 Биография на Иван Мещрович в wwar.com  
 Серия от сребърни монети в негова памет на сайта на Хърватската национална банка  
 Иван Мещрович в University of Notre Dame 
 Цавтат 
 Karen Tormé Olson, Sculpting a legacy, Chicago Tribune, 24 август 2008 
 KTO, Human body was artist's focus, Chicago Tribune, 24 август 2008 

Ректори на висши училища
Американски учени
Югославски учени
Хърватски учени
Художници символисти
Американски скулптори
Югославски скулптори
Хърватски скулптори
Хърватски писатели
Архитекти
Имигранти в САЩ
Личности (Сплит)
Загребчани